CELEX: 52015XG0120(01)
Language: hu
Date: 2015-01-20
Title: A Tanács következtetései: „Vállalkozásoktatás és -képzés”

20.1.2015   
            
            
               HU
            
            
               Az Európai Unió Hivatalos Lapja
            
            
               C 17/2
            
         A Tanács következtetései: „Vállalkozásoktatás és -képzés”
   (2015/C 17/02)
   AZ EURÓPAI UNIÓ TANÁCSA,
   EMLÉKEZTETVE E KÉRDÉSNEK AZ E KÖVETKEZTETÉSEK MELLÉKLETÉBEN FELVÁZOLT SZAKPOLITIKAI HÁTTERÉRE, ÉS MINDENEKELŐTT AZ EURÓPAI TANÁCS ÁLTAL NEMRÉGIBEN MEGFOGALMAZOTT FELHÍVÁSRA, MISZERINT „JAVÍTANI KELL A VÁLLALKOZÓI KÖRNYEZETET ÉS ELŐ KELL MOZDÍTANI A MUNKAHELYTEREMTÉST” (1),
   FIGYELEMMEL A VÁLLALKOZÓI KOMPETENCIÁNAK AZ EGÉSZ ÉLETEN ÁT TARTÓ TANULÁSHOZ SZÜKSÉGES KULCSKOMPETENCIÁKRÓL SZÓLÓ, 2006. ÉVI AJÁNLÁSBAN HASZNÁLT FOGALMÁRA (2),
   HANGSÚLYOZZA, HOGY
   
            
               1.
            
            
               a vállalkozás és az oktatás egyaránt az intelligens, fenntartható és inkluzív növekedést célzó Európa 2020 stratégiában megjelölt prioritások közé tartozik;
            
         
            
               2.
            
            
               a vállalkozói szellem elsajátítása révén a polgárok mind a szakmai életben, mind pedig a magánéletben könnyebben boldogulhatnak;
            
         
            
               3.
            
            
               a vállalkozásoktatás és -képzés elősegítheti a munkaerőpiaci elhelyezkedést, az önálló vállalkozói tevékenység folytatását és az aktívabb polgári szerepvállalást; mindemellett hozzájárulhat nyitott és, rugalmas oktatási és képzési intézmények létrejöttéhez és működéséhez;
            
         
            
               4.
            
            
               a vállalkozásoktatásnak és -képzésnek arra kell irányulnia, hogy nemtől, társadalmi-gazdasági háttértől vagy a sajátos nevelési igényektől függetlenül minden tanuló elsajátíthassa a vállalkozói gondolkodásmód és képességek kiépítéséhez szükséges készségeket és kompetenciákat;
            
         
            
               5.
            
            
               a vállalkozásoktatás és -képzés keretében ezen túlmenően olyan készségekkel és kompetenciákkal is képes felvértezni a tanulókat, illetve olyan támogatást is tud nyújtani számukra, amelyekre új vállalkozások – például kkv-k – és szociális vállalkozások létrehozásához van szükség;
            
         
            
               6.
            
            
               a vállalkozói attitűd kialakításához az alapvető készségeken, úgymint az írás-olvasási és számolási készségeken túlmenően számos kompetencia fokozatos kialakítására van szükség, egészen a korai életkortól kezdődően. Ezek közé tartoznak például a következők: kreativitás és kezdeményezőkészség; problémamegoldó képesség és a kritikus gondolkodás készsége; a döntéshozatal képessége és a kockázatvállalás; alkalmazkodóképesség és kitartás; önfegyelem és felelősségtudat; vezetői készségek, illetve csapatmunka-készség; tervezési és szervezési képesség; a társadalmi, gazdasági és kulturális környezet megértése; nyelvi készségek és a meggyőzés készsége;
            
         
            
               7.
            
            
               a vállalkozói készségeket és kompetenciákat az oktatás és a képzés minden szintjén, sőt, lehetőleg a tananyag egészében úgy kell alakítani, hogy lehetőség legyen azok folyamatos fejlesztésére, szem előtt tartva a vállalkozói készségek és kompetenciák terén elért tanulási eredményeket;
            
         
            
               8.
            
            
               az oktatási és képzési intézményeknek saját maguknak is fokozottabban kreatív és innovatív hozzáállást kell tanúsítaniuk annak érdekében, hogy alkalmazkodni tudjanak ahhoz a gyorsan változó környezethez, amelyben meghatározó a technológiai fejlődés, a globalizáció és a változó készségigények. A tanárokat, a szakoktatókat és az oktatási vezetőket bátorítani kell arra, hogy ösztönözzék a vállalkozói készségeket és kompetenciákat, illetve a vállalkozói szellemet, az intézményeknek pedig kreatív és innovatív tanulási környezetet kell kínálniuk, és kifejezetten bátorítaniuk kell a tágabb társadalmi együttműködést;
            
         
            
               9.
            
            
               az oktatási/képzési intézmények és a vállalkozások – különösen a kkv-k – közötti partnerségek segíthetnek abban, hogy az oktatás/képzés és a munka világa között szorosabb együttműködés alakuljon ki; A vállalkozásokat és a vállalkozói szervezeteket ezért arra kell ösztönözni, hogy támogassák a vállalkozásoktatást és -képzést, például úgy, hogy olyan valós vagy virtuális platformokat hoznak létre, amelyek célja éppen az ilyen partnerségek és a munkaalapú tanulás előmozdítása;
            
         
            
               10.
            
            
               az oktatás, a kutatás és az innováció alkotta háromszögben rendelkezésre álló tudás integrálása – amit az Európai Innovációs és Technológiai Intézet (EIT) is támogat – az oktatási és tanulási folyamatnak egyaránt lendületet ad, mivel ösztönzi a kreatív gondolkodást, az innovatív magatartást, és olyan szemléletet közvetít, amely gyakran új vállalkozások létrehozását eredményezi;
            
         
            
               11.
            
            
               a mesterképzés és a doktori képzés szintjén folytatott olyan oktatási és képzési tevékenységek, amilyenekkel az EIT tudományos és innovációs társulásai foglalkoznak, szintén segítik az innováció szempontjából fontos készségek fejlesztését, a vezetői és vállalkozói készségek és kompetenciák javítását, továbbá a kutatói és hallgatói mobilitást;
            
         
            
               12.
            
            
               a nem formális és az informális tanulás, csakúgy, mint az önkéntes tevékenységek szintén fontos szerepet játszhatnak a vállalkozói készségek és kompetenciák, illetve a vállalkozói szellem fejlesztésében;
            
         FELKÉRI A TAGÁLLAMOKAT, HOGY A NEMZETI GYAKORLATNAK MEGFELELŐEN, A SZUBSZIDIARITÁS ELVÉT ÉS AZ INTÉZMÉNYI AUTONÓMIÁT KELLŐKÉPPEN FIGYELEMBE VÉVE:
   
            
               1.
            
            
               ösztönözzék az oktatási és képzési rendszer egészében a koordinált megközelítés kialakítását a vállalkozásoktatást illetően, többek között azáltal, hogy összeköttetést létesítenek az oktatási minisztériumok és más érintett minisztériumok között, hogy a vállalatok és vállalkozások, valamint a nonprofit ágazat számára megkönnyítik a részvételt a tervezés és a végrehajtás összes szakaszában (többek között az oktatási/képzési intézmények és a vállalkozások közötti partnerségek keretében), valamint hogy támogatják az ilyen irányú értékelési és ellenőrzési folyamatokat;
            
         
            
               2.
            
            
               ösztönözzék, hogy a vállalkozói készségek és kompetenciák hangsúlyt kapjanak mind a tanári/szakoktatói alapképzési programokban, mind pedig a folyamatos szakmai továbbképzésben;
            
         
            
               3.
            
            
               bátorítsák a szinergiák kialakítását a vállalkozásoktatás és -képzés, illetve a pályaorientáció között, hogy ezzel támogassák mind a vállalkozói kulcskompetencia megszerzését, mind pedig a vállalkozásalapítást mint karrierlehetőséget;
            
         
            
               4.
            
            
               mozdítsák elő és támogassák a hallgatói vállalkozási kezdeményezéseket, például azáltal, hogy ösztönzik a megfelelő tanulási környezet kialakítását, a kompetens pályaorientációt az oktatás és képzés valamennyi szintjén, valamint – mindenekelőtt a felsőoktatás és szakképzés területén – a potenciális vállalkozókat segítő mentori és üzleti inkubációs tevékenység biztosítását;
            
         
            
               5.
            
            
               könnyítsék meg és ösztönözzék vállalkozók bevonását a tanulási folyamatba, illetve a korábban végzett hallgatók tapasztalatainak hasznosítását: az oktatási és képzési intézményekbe például hívjanak meg vállalkozókat, hogy osszák meg saját tapasztalataikat a hallgatókkal, a tanárokkal és a szakoktatókkal, illetve biztosítsanak lehetőséget a munkaalapú tanulásra, szakmai gyakorlatokra és tanulószerződéses gyakorlati képzésekre;
            
         
            
               6.
            
            
               a vállalkozásoktatás és -képzés minőségének és hatékonyságának értékelése során ahol csak lehetséges, támaszkodjanak a hallgatók későbbi életútjáról rendelkezésre álló információkra;
            
         
            
               7.
            
            
               szem előtt tartva azt, hogy az életkornak megfelelő megközelítést kell alkalmazni, támogassák a gyakorlati vállalkozói tapasztalatok szerzésére lehetőséget kínáló olyan formákat, mint a kreativitást vizsgáló tesztek, az induló vállalkozások, az üzleti szimulációk vagy a vállalkozói készségeket fejlesztő projektalapú tanulás;
            
         
            
               8.
            
            
               vegyék figyelembe a vállalkozásoktatással foglalkozó tematikus munkacsoport munkáját;
            
         
      
         Különös tekintettel a felsőoktatásra, és szem előtt tartva az intézményi autonómiát:
      
   
   
            
               9.
            
            
               támogassák a felsőoktatási intézmények arra irányuló törekvéseit, hogy kidolgozzák azokat a célzott intézkedéseket, amelyekre ahhoz van szükség, hogy – mindenekelőtt a vállalkozóibb, innovatívabb szemlélet előmozdítása érdekében – intézményi változásokat és további szervezeti átalakításokat vigyenek végbe;
            
         
            
               10.
            
            
               ösztönözzék a HEInnovate elnevezésű online eszköz (3) használatát, amelynek segítségével a felsőoktatási intézmények könnyebben azonosítani tudják azokat a kérdéseket és kihívásokat, amelyekre megoldást kell találniuk, iránymutatást kapnak arra vonatkozóan, hogy miként kezeljék e kérdéseket és kihívásokat, és ezzel kidolgozhatják a számukra legcélravezetőbb stratégiát ahhoz, hogy növeljék vállalkozói és innovatív kapacitásaikat;
            
         
            
               11.
            
            
               szem előtt tartva az innovatív doktori képzés elveit (4), melyek hangsúlyozzák, hogy a kutatás kiválóságára való törekvés alapvető jelentőségű, emeljék ki azt a szerepet, amelyet a fiatal kutatók töltenek be a nem tudományos világ felé való tudásátadásban, különösen azáltal – ahol ez lehetséges –, hogy ösztönözik egyrészt azt, hogy a doktorjelöltek közvetlen kapcsolatba kerüljenek az iparral és más releváns foglalkoztatási ágazatokkal, másrészt pedig a más területeken is hasznosítható különböző készségeknek, így többek között a vállalkozói készségeknek a megfelelő képzés vagy gyakorlati tapasztalat keretében való megszerzését;
            
         
      
         Különös tekintettel az iskolákra, a szakképzésre és a felnőttkori tanulásra, és szem előtt tartva az intézményi autonómiát:
      
   
   
            
               12.
            
            
               ösztönözzék az olyan szolgáltatásokat, amelyek segítséget nyújtanak az iskoláknak, illetve a szakképzési és felnőttképzési intézményeknek, valamint az ilyen oktatást nyújtó más szervezeteknek abban, hogy partnerséget alakítsanak ki az üzleti világ szereplőivel és szociális vállalkozásokkal;
            
         
            
               13.
            
            
               ösztönözzék a szakképzési intézményeket arra, hogy a jó gyakorlatok cseréjén keresztül, valamint az üzleti világgal és a szociális vállalkozásokkal való intenzívebb kapcsolatok révén támogassák hallgatói vállalkozások létrehozását;
            
         
            
               14.
            
            
               nyújtsanak támogatást ahhoz, hogy a tanulószerződéses gyakorlati képzések és a munkaalapú tanulást segítő, vállalkozói dimenzióval bíró más kezdeményezések minél több egyén számára elérhetők és hozzáférhetők legyenek;
            
         
            
               15.
            
            
               ösztönözzék a felnőttoktatást nyújtó szervezeteket, hogy amennyiben lehetséges, integrálják a vállalkozói készségeket és kompetenciákat az oktatásba, vagy indítsanak külön ilyen irányú kurzusokat;
            
         FELKÉRI A TAGÁLLAMOKAT ÉS A BIZOTTSÁGOT, HOGY SAJÁT HATÁSKÖRÜKÖN BELÜL
   
            
               1.
            
            
               az „Oktatás és képzés 2020” keretrendszer transzverzális készségekkel foglalkozó munkacsoportjával szorosan együttműködve tárják fel, hogy megvalósítható, illetve hasznos lenne-e egy, a vállalkozói kulcskompetencia tekintetében irányadó referenciakeret (5) kialakítása, amelyben szerepelnének e kompetencia különböző elemei, és amely a tanulmányi eredményekre és szintekre épülő megközelítést alkalmazna; Ez elősegítené nemcsak azt, hogy az oktatás és a képzés különböző szintjei tekintetében összehangolt megközelítés alakuljon ki, hanem azt is, hogy figyelembe vegyék a nem formális és az informális tanulás eredményeit is;
            
         
            
               2.
            
            
               könnyítsék meg az elképzelések és bevált gyakorlatok nemzeti és európai szintű cseréjét – például az „Oktatás és képzés 2020” keretrendszer transzverzális készségekkel foglalkozó munkacsoportja keretében –, hogy ezzel is javítsák a vállalkozásoktatást és -képzést;
            
         
            
               3.
            
            
               tárják fel, hogy milyen hozzáadott értékkel járhat egy olyan európai szintű eszköz kidolgozása, amelynek révén a polgárok önmaguk tudnák értékelni vállalkozói kompetenciájukat, és ennek során vizsgálják meg, hogy rendelkezésre állnak-e már jelenleg is hasonló eszközök;
            
         
            
               4.
            
            
               használják ki maradéktalanul azokat a lehetőségeket, amelyeket az Erasmus+ program kínál a vállalkozásoktatás támogatására, például azáltal, hogy – a felsőoktatásban a tudásfejlesztési szövetségek, a szakképzésben pedig az ágazati szakképzettség-fejlesztési szövetségek keretében – hatékonyabb együttműködésre ösztönzik a gazdasági és az oktatási szférát. Vegyék figyelembe különösen a gyakorlati vállalkozói tapasztalatokkal kapcsolatos európai szakpolitikai kísérleti kezdeményezés eredményeit;
            
         
            
               5.
            
            
               támogassák, hogy a vállalkozói készségek és kompetenciák oktatása a tanár- és szakoktatóképzésben is kellő hangsúlyt kapjon; ehhez valósítsanak meg például olyan projekteket, amelyek összefűzik a tanárok és szakoktatók hálózatait és ösztönzik a tényleges vállalkozók közreműködését is, illetve dolgozzanak ki új kurzusokat vagy tananyagokat, többek között a digitális és az online tanulás segítségével;
            
         
            
               6.
            
            
               az ifjúsági garancia keretében tárják fel, hogy miként lehet a fiatalokat megfelelő képzés révén a vállalkozói tevékenység felé terelni, és javítsák az oktatási/képzési intézmények és a munka világa közötti együttműködést annak érdekében, hogy meg lehessen állapítani, kik azok a fiatalok, akik számára az ifjúsági garancia megoldást jelenthet, mindemellett pedig ösztönözzék, hogy az ifjúsági garancia kezdeményezésben részt vevő fiatalok elsajátíthassák a vállalkozói készségeket, és tüntessék fel az induló vállalkozásokat a fiatalok számára fennálló karrierlehetőségként,
            
         
            
               7.
            
            
               vizsgálják meg, miként lehetne a legeredményesebben felhasználni más európai forrásokat, így például az Európai Szociális Alapot arra, hogy támogassák a vállalkozásoktatást és – képzést;
            
         
            
               8.
            
            
               például versenyek és inkubátorházak révén támogassák az innovatív oktatási megoldások kidolgozását célzó, a vállalkozók és az oktatási/képzési intézmények közötti együttműködést;
            
         
            
               9.
            
            
               támogassák azokkal a hálózatokkal és szervezetekkel a regionális, nemzeti és európai szintű együttműködést és cserét, amelyek tapasztalattal és szakértelemmel rendelkeznek egyrészt a vállalkozásoktatás és -képzés terén, másrészt pedig olyan eszközök és módszerek kidolgozása terén, amelyek célja, hogy fejlesszék a vállalkozói készséget mint kulcskompetenciát;
            
         
            
               10.
            
            
               figyelembe véve annak a munkának az eredményeit, amelyet a vállalkozástanulásra és a vállalkozói kompetenciára vonatkozó adatokkal és mutatókkal foglalkozó szakértői csoport végzett, valamint megfelelően bevonva a munkába a mutatókkal és referenciaértékekkel foglalkozó állandó csoportot is, térképezzék fel, hogy a vállalkozásoktatást illetően milyen mutatókat lenne lehetséges és hasznos megállapítani a tudományos alapok bővítése és annak érdekében, hogy könnyebb legyen meghatározni a legjobb gyakorlatokat;
            
         
            
               11.
            
            
               tárják fel, hogy milyen lehetőségek kínálkoznak olyan ingyenes és nyílt digitális és online eszközök kifejlesztésére, amelyek erősítik a vállalkozói és innovációs készségek és kompetenciák megszerzését, emellett pedig vizsgálják meg, hogy miként lehetne együttműködni a nyílt forráskódú szoftverek felhasználói közösségével annak érdekében, hogy teret nyerjen az ingyenes üzleti eszközök alkalmazása, valamint elérhetővé váljon az ezen eszközök alkalmazásához szükséges képzés;
            
         
      
         Különös tekintettel a felsőoktatásra, és szem előtt tartva az intézményi autonómiát:
      
   
   
            
               12.
            
            
               a vállalkozói készségek és kompetenciák fejlesztését és kiszélesítését célzó kezdeményezések bátorítása céljából segítsék elő a szinergiák létrejöttét a kutatási és innovációs ágazattal;
            
         
            
               13.
            
            
               támogassák a HEInnovate további fejlesztését, adaptálását és terjesztését, a vállalkozói irányultságú és innovatív felsőoktatási intézményeket segítő eszközként, mégpedig azáltal, hogy figyelembe veszik az eszközt alkalmazó felsőoktatási intézményekben összegyűjtött adatokat, továbbá felhasználják az OECD nemzeti értékelései során nyert információkat, és elősegítik a tagállamok és a felsőoktatási intézményekben érdekelt felek közötti rendszeres véleménycserét;
            
         
            
               14.
            
            
               kérjék fel az Európai Innovációs és Technológiai Intézetet, hogy tárja fel a kidolgozás alatt álló „minősített újító és vállalkozó” minősítésben rejlő lehetőségeket, és kapcsolja azt az átfogó oktatási menetrendjéhez, majd pedig tájékoztatási menetrendjének megfelelően széles körben tegye közzé az eredményeket, törekedve mindazonáltal a további adminisztratív terhek elkerülésére;
            
         
            
               15.
            
            
               adott esetben aknázzák ki a felsőoktatás vállalkozói potenciálját annak révén, hogy meghatározzák az e törekvést tantervi, tanterven kívüli és intézményi szinten elősegítő tényezőket, ezeket széles körben népszerűsítik a felsőoktatási intézményekben és az oktatás más szintjein, valamint felhasználják az e potenciál támogatásáról szóló releváns tanulmányokat;
            
         
            
               16.
            
            
               vegyék figyelembe az egyetemek és a vállalkozások közötti párbeszédet szolgáló fórum szerepét és hatásait, és mindenekelőtt a fórumnak a vállalkozói tevékenységre vonatkozó ajánlásait, hogy innovatív megközelítések alakulhassanak ki, illetve hogy támogassák az egyetemek és vállalkozások találkozási pontjain a vállalkozói készség témájához kapcsolódó információ- és tapasztalatcserét;
            
         
      
         Különös tekintettel az iskolákra, a szakképzésre és a felnőttkori tanulásra, és szem előtt tartva az intézményi autonómiát:
      
   
   
            
               17.
            
            
               tárják fel, hogy az Entrepreneurship 360 projekt milyen lehetőségeket rejt magában olyan eszközként, amely segíti az iskolákat és a szakképzési intézményeket abban, hogy azonosítsák és alakítsák vállalkozói erősségeiket és gyengeségeiket;
            
         
            
               18.
            
            
               támogassák a tanároknak/szakoktatóknak a vállalkozásoktatással kapcsolatos – például az eTwinning és EPALE platformokon keresztül megvalósított – hálózatépítési és projektkidolgozási tevékenységeit;
            
         
            
               19.
            
            
               tárják fel a szakképzéssel foglalkozó Európai Üzleti Fórumban (European Business Forum on Vocational Training) rejlő lehetőségeket, mindenekelőtt azáltal, hogy adott esetben figyelembe veszik a fórumnak a vállalkozói szellem fejlesztése kapcsán elért eredményeit és megfogalmazott ajánlásait;
            
         
            
               20.
            
            
               a tanulószerződéses gyakorlati képzés európai szövetségén belül ösztönözzék az arra irányuló kezdeményezéseket, hogy a tanulószerződéses gyakorlati képzési – illetve egyéb, munkaalapú tanulási – programok keretében fejlesszék és bővítsék a vállalkozói készségeket és kompetenciákat;
            
         NYUGTÁZZA A BIZOTTSÁG AZON SZÁNDÉKÁT, HOGY:
   
            
               1.
            
            
               releváns tanulmányok, például a 2015-re tervezett Eurydice tematikus jelentés révén bővíti a vállalkozásoktatásra vonatkozó tudományos alapot;
            
         
            
               2.
            
            
               2016 első felének végéig jelentést készít a HEInnovate eszköz hatásáról és eredményeiről, valamint annak módszertanáról, és ajánlásokat tesz az eszköz további fejlesztésére;
            
         FELKÉRI A BIZOTTSÁGOT, HOGY:
   biztosítsa a szükséges belső koordinációt annak érdekében, hogy az e következtetéseket követő intézkedések kiterjedjenek az oktatás és a képzés valamennyi területére.
   
      (1)  Lásd: EUCO 79/14, 15. oldal, utolsó bekezdés.
   
      (2)  E szöveg alkalmazásában a „vállalkozói kompetencia” kifejezésen a 2006-os ajánlásban meghatározott „kezdeményezőkészség és vállalkozói kompetencia” értendő, amely „az egyén azon képességére utal, hogy elképzeléseit meg tudja valósítani. Ide tartozik a kreativitás, az innováció és a kockázatvállalás, valamint annak képessége, hogy az egyén célkitűzései érdekében terveket készít és visz véghez. Ez segíti az egyéneket – nemcsak a mindennapi életükben otthon és a társadalomban, hanem a munkahelyükön is – abban, hogy megértsék a munkájuk tágabb környezetét, és képessé teszi őket arra, hogy megragadják a lehetőségeket, valamint az olyan speciálisabb készségek és tudás alapját képezi, amelyre azoknak van szükségük, akik társadalmi vagy kereskedelmi tevékenységet hoznak létre, vagy ilyen tevékenységhez járulnak hozzá. Ez magában foglalja az etikai értékekkel kapcsolatos tudatosságot és ösztönzi a jó vezetési gyakorlatot.”.
   
      (3)  https://heinnovate.eu/intranet/main
   
      (4)  Ezeket az elveket a Tanács a felsőoktatás modernizációjáról szóló 2011. novemberi következtetéseiben hagyta jóvá (HL C 372., 2011.12.20., 39. o., 10. pont).
   
      (5)  A kulcskompetenciák keretrendszerének összefüggésében, ahogyan az az Európai Parlament és a Tanács 2006. évi ajánlásában szerepel (HL L 394., 2006.12.30., 10. o.).
   
      MELLÉKLET
      Szakpolitikai háttér
      
                  1.
               
               
                  Az Európai Parlament és a Tanács 2006. december 18-i ajánlása az egész életen át tartó tanuláshoz szükséges kulcskompetenciákról (1).
               
            
                  2.
               
               
                  A Tanács 2009. május 12-i következtetései az oktatás és képzés terén folytatott európai együttműködés stratégiai keretrendszeréről („Oktatás és képzés 2020”) (2).
               
            
                  3.
               
               
                  A Tanács és a tagállamok kormányainak a Tanács keretében ülésező képviselői által 2009. november 26-án elfogadott következtetések az oktatás szerepének a teljes körűen működő tudásháromszög keretében való fejlesztéséről (3).
               
            
                  4.
               
               
                  A Tanács 2010. március 16-i következtetései az Európa 2020 stratégiáról (4).
               
            
                  5.
               
               
                  A Tanács következtetései a felsőoktatás modernizációjáról (5).
               
            
                  6.
               
               
                  A Tanács 2012. december 20-i ajánlása a nem formális és az informális tanulás eredményeinek érvényesítéséről (6).
               
            
                  7.
               
               
                  A Tanács 2014. május 20-i következtetései a fiatalok vállalkozói készségének társadalmi beilleszkedésüket szolgáló előmozdításáról (7).
               
            
                  8.
               
               
                  A Tanács 2014. május 20-i következtetései a hatékony tanárképzésről (8).
               
            
                  9.
               
               
                  Az Európai Tanács 2014. június 26–27-i következtetései, és mindenekelőtt annak I. melléklete: „Az Unió stratégiai menetrendje a változások idején” (9).
               
            valamint
      
                  1.
               
               
                  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Gondoljuk újra az oktatást – beruházás a készségekbe a jobb társadalmi-gazdasági eredmények érdekében, 2012. november (10).
               
            
                  2.
               
               
                  A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: „Vállalkozás 2020” cselekvési terv – A vállalkozói szellem felélénkítése Európában, 2013. január (11).
               
            
         (1)  HL L 394., 2006.12.30., 10. o.
      
      
         (2)  HL C 119., 2009.5.28., 2. o.
      
      
         (3)  HL C 302., 2009.12.12., 3. o.
      
      
         (4)  7586/10.
      
         (5)  HL C 372., 2011.12.20., 36. o.
      
      
         (6)  HL C 398., 2012.12.22., 1. o.
      
      
         (7)  HL C 183., 2014.6.14., 18. o.
      
      
         (8)  HL C 183., 2014.6.14., 22. o.
      
      
         (9)  EUCO 79/14, 15. o.
      
         (10)  14871/12 + ADD 1–8.
      
         (11)  COM(2012) 795 final.